《卦山》
清代·潘耒

卦山交山阳，孤峰独崔嵬。下眺一气中，棱棱露岩崖。

森如六爻列，错若诸卦排。我来正雪霁，寒空无纤埃。

群峰皎练明，万柏攒一苔。远见介山巅，干霄白皑皑。

近瞩交城城，微茫辨楼台。文峪下西溪，汾川自东来。

连山走黄河，屏扆却抱回。谁言万家县，形势亦壮哉！

守险在良牧，济世须雄才。利铁锢穷岩，健马嘶风哀。

刘渊亦何人，石匣为之开。苍天不可问，浩歌舒远怀。

作者简介：潘耒（1646～1708）清初学者。字次耕，一字稼堂、南村，晚号止止居士，藏书室名遂初堂、大雅堂，吴江（今属江苏苏州）人，潘柽章弟。师事徐枋、顾炎武，博通经史、历算、音学。清康熙十八年，举博学鸿词，授翰林院检讨，参与纂修《明史》，主纂《食货志》，终以浮躁降职。其文颇多论学之作，也能诗。所著有《类音》、《遂初堂诗集》、《文集》、《别集》等。